Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP), Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnika o strokovnih komisijah (Uradni list RS, št. [125/22](http://www.uradni-list.si/1/objava.jsp?sop=2022-01-2977)) Mestna občina Ljubljana, Mestni trg 1, Ljubljana, (v nadaljnjem besedilu: MOL) objavlja

**JAVNI RAZPIS**

**za izbor javnih kulturnih programov, ki jih bo v obdobju od 2024 do 2027 sofinancirala Mestna občina Ljubljana**

(JPR – PROG-2024-2027)

**1. Predmet razpisa in razpisna področja**

Predmet razpisa je sofinanciranje javnih kulturnih programov (v nadaljevanju: programov), ki jih bodo izvajalci realizirali v obdobju od 2024 do 2027.

Razpis se nanaša na sofinanciranje programov v obdobju od 2024 do 2027 na naslednjih področjih:

1. **uprizoritvene umetnosti,**
2. **glasbene umetnosti,**
3. **vizualne umetnosti,**
4. **intermedijske umetnosti,**
5. **literarni programi (a. spodbujanje bralne kulture in b. literarni festival),**
6. **podporni programi v kulturi,**
7. **transdisciplinarni programi,**
8. **kulturno - umetnostna vzgoja,**
9. **mladike - prvi programi.**

**2. Programski sklopi**

Razpisno področje **A. uprizoritvene umetnosti** vsebuje naslednje programske sklope:

* produkcija,
* postprodukcija,
* koprodukcija,
* festival,
* mednarodno sodelovanje,
* regionalno sodelovanje (znotraj Ljubljanske urbane regije; v nadaljnjem besedilu: LUR).

Razpisno področje **B. glasbene umetnosti** vsebuje naslednje programske sklope:

* koncert/dogodek,
* koncertni cikel
* glasbeni festival,
* izdaja revije,
* izdaja nosilca zvoka,
* mednarodno sodelovanje,
* regionalno sodelovanje (znotraj LUR).

Razpisno področje **C. vizualne umetnosti** vsebuje naslednje programske sklope:

* produkcija,
* koprodukcija,
* festival,
* umetnostni sejem,
* mednarodno sodelovanje,
* regionalno sodelovanje (znotraj LUR).

Razpisno področje **D. intermedijske umetnosti** vsebuje naslednje programske sklope:

* produkcija,
* koprodukcija,
* postprodukcija,
* mednarodno sodelovanje,
* regionalno sodelovanje (znotraj LUR).

Razpisno področje **E. literarni programi** vsebuje naslednje programske sklope:

**a. podpodročje spodbujanje bralne kulture:**

* literarne prireditve z namenom spodbujanja branja,
* promocija literarne ustvarjalnosti in spodbujanje nakupovanja knjig,
* regionalno sodelovanje (znotraj LUR).

**b. podpodročje literarni festival:**

* srečanja s knjižnimi avtorji,
* izdaja literarnih del gostujočih avtorjev,
* spodbujanje bralne kulture,
* regionalno sodelovanje (znotraj LUR).

Razpisno področje **F. podporni kulturni programi** vsebuje naslednje programske sklope:

* spletna vsebina,
* izobraževanje, delavnica, seminar,
* založništvo (v tiskani in/ali e-obliki),
* dokumentiranje in arhiviranje,
* mednarodno sodelovanje,
* regionalno sodelovanje (znotraj LUR).

Razpisno področje **G. transdisciplinarno področje** zajema naslednje programske sklope:

* produkcija,
* postprodukcija,
* koprodukcija,
* festival,
* mednarodno sodelovanje,
* regionalno sodelovanje (znotraj LUR).

Razpisno področje **I. mladike – prvi programi** vsebuje naslednje programske sklope:

* produkcija,
* postprodukcija,
* koprodukcija,
* festival,
* koncertni cikel,
* mednarodno sodelovanje,
* literarne prireditve, promocija literarne ustvarjalnosti, spodbujanje bralne kulture, srečanja s knjižnimi avtoricami in avtorji, izdaja literarnih del,
* regionalno sodelovanje (znotraj LUR).

**3. Opredelitev razpisnih področij**

**3.1. Področje A. uprizoritvene umetnosti** obsega pripravo in izvedbo kulturnih programov na področju gledališča in plesa. Gledališko področje zajema vse zvrsti t.i. "odrskih umetnosti", in sicer od dramskega in postdramskega, lutkovnega, eksperimentalnega, glasbeno-gledališkega in fizičnega gledališča ter performansa, prek ambientalnega do pouličnega gledališča. **Programski sklop produkcija** zajema programske enote, ki bodo premierno izvedene v obdobju od 2024 do 2027. **Programski sklop postprodukcija** zajema programske enote, ki so primerne za ponovno izvedbo v obdobju od 2024 do 2027, in sicer zaradi svoje kakovosti, odziva publike, predstavitve kulturne produkcije MOL ipd. **Programski sklop koprodukcija** zajema programske enote, ki bodo izvedene v obdobju od 2024 do 2027 v sodelovanju z drugimi izvajalci. **Programski sklop festival** zajema pripravo in izvedbo festivala v obdobju od 2024 do 2027. **Programski sklop mednarodno sodelovanje** zajema tako gostovanja tujih izvajalcev v Ljubljani, kakor tudi predstavitev ljubljanskih izvajalcev v tujini. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci.

**3.2. Področje B. glasbene umetnosti** zajema pripravo in izvedbo posameznih **koncertov**, koncertnih ciklov in **festivalov**. **Koncertni cikel** mora obsegati najmanj 5 koncertov, festival pa najmanj 10 glasbenih dogodkov v strnjenem časovnem obdobju. **Programski sklop mednarodno sodelovanje** zajema gostovanja, turneje in izmenjave ljubljanskih izvajalcev v mednarodnem kulturnem prostoru ter organizacijo gostovanj kakovostnih tujih izvajalcev v Ljubljani. **Programska sklopa izdaja revije in izdaja nosilca zvoka** zajemata pripravo in izdajo posameznih edicij. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oziroma izvajalci.

**3.3. Področje C. vizualne umetnosti** zajema tako tradicionalne zvrsti, kot so slikarstvo, risba, grafika, ilustracija, strip, kiparstvo, arhitektura, oblikovanje, svetlobna umetnost, fotografija, video, instalacije, performans, umetnost v javnem prostoru in druge sodobne ustvarjalne prakse 21. stoletja, ki so preplet naštetega v polju umetnosti. Področje vizualnih umetnosti ne zajema oblikovanja spletnih strani, avdiovizualnih del, medijskih izdelkov z namenom trženja, komercialnih prireditev, tiskanja knjig in podeljevanja nagrad. **Programski sklop produkcija** zajema samostojne in skupinske vizualne projekte. **Programski sklop koprodukcija** zajema programske enote, ki bodo izvedene v obdobju od 2024 do 2027 v sodelovanju z drugimi izvajalci. Programski sklop **mednarodno sodelovanje** zajema gostovanja tujih umetnikov v Ljubljani in ljubljanskih umetnikov v tujini.

**3.4 Področje D. intermedijske umetnosti**. Na področju D. intermedijske umetnosti bo strokovna komisija dala prednost predlogom, ki se opisujejo predvsem kot: spletna umetnost, virtualna in razširjena resničnost, intermedijski performans, interaktivna instalacija, robotska umetnost, kibernetska umetnost, digitalno arhiviranje, umetna inteligenca, internet stvari, bio umetnost,  raziskovalna medijska umetnost, ipd. Gre za projekte, ki na umetniški način uporabljajo in predstavljajo procese, produkte ter vplive tehnologij, znanosti in z njimi povezanih praks, pri čemer sodobne tehnologije uporabljajo na reflektiven, ustvarjalen in raziskovalen način. **Programski sklop produkcija** zajema programske enote, ki bodo premierno izvedene v obdobju od 2024 do 2027. **Programski sklop postprodukcija** zajema programske enote, ki so primerne za ponovno izvedbo v obdobju od 2024 do 2027, in sicer zaradi svoje kakovosti, odziva občinstva, ali predstavitve kulturne produkcije mesta Ljubljana doma in v tujini. **Programski sklop koprodukcija** zajema programske enote, ki bodo izvedene v obdobju od 2024 do 2027 v sodelovanju z drugimi izvajalci. **Programski sklop mednarodno sodelovanje** zajema gostovanja tujih intermedijskih umetnic in umetnikov v Ljubljani in predstavitev tovrstnih ljubljanskih umetnic in umetnikov v tujini. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci.

**3.5.** **Področje E. literarni programi** se nanaša na dve podpodročji: a**. spodbujanje bralne kulture**: izvedba celovitega programa spodbujanja branja za različne ciljne skupine, spodbujanja ustvarjalnosti na področju leposlovja in humanistike in promocije slovenske knjižne ustvarjalnosti in na **b. literarni festival z mednarodnim značajem,** katere cilj je predstavitev sodobnih svetovnih književnih zvrsti ter ustvarjalk in ustvarjalcev slovenskemu občinstvu. Literarni festival zajema srečanja z najmanj desetimi uveljavljenimi knjižnimi avtoricami ali avtorji, od katerih jih je vsaj polovica iz tujine, izdajo njihovih del po dostopnih cenah (največ 10,00 EUR) v času festivala, promocijo literature in branja, spodbujanje medkulturnega dialoga, spoznavanje sodobne ustvarjalnosti književnih ustvarjalk in ustvarjalcev različnih kulturnih okolij ter večanje dostopnosti knjige. Na podpodročje literarni festival se je možno prijaviti samo kot na osnovno področje. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci.

**3.6.** **Področje F. podporni programi v kulturi** se nanaša na različne aktivnosti informativnega, izobraževalnega, teoretskega in kritiško-refleksivnega značaja, ki so neposredno vezane na izvedbo kulturnega programa. Na to področje se lahko prijavijo prijavitelji programov, ki delujejo predvsem kot podpora drugim izvajalcem kulturnih programov in projektov na enem izmed naslednjih štirih področij: uprizoritvene umetnosti, glasbene umetnosti, vizualne umetnosti in intermedijske umetnosti. To področje zajema aktivnosti, kot so na primer: posredovanje informacij o kulturnem življenju na omenjenih področjih, arhiviranje in dokumentiranje, organizacija seminarjev, celostnih in kontinuiranih izobraževalnih programov, delavnic, predavanj, posvetov, raziskovalni in založniški projekti ter različne oblike predstavljanja kulturne produkcije. Do javne podpore so upravičeni tisti izvajalci podpornih programov, ki s svojo kontinuirano dejavnostjo informativnega, izobraževalnega, teoretskega in/ali kritiško-refleksivnega značaja pomembno prispevajo k raznolikosti in intenziteti kulturnega življenja na območju MOL. Prednostno bodo sofinancirani tisti izvajalci kulturnih programov, ki bodo nudili celostno in dolgoročno sistemsko podporo čim večjemu številu akterk in akterjev znotraj več umetniških področij, tako da bodo področja interdiscipinarno povezovali in znotraj njih razvijali raznolik podporni program. Prijavitelji programov se lahko prijavljajo na to področje izključno kot na osnovno področje. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci. Na to razpisno področje se ni mogoče prijaviti kot na drugo področje.

**3.7. Področje G. transdisciplinarni programi** zajema tiste kulturne programe, pri katerih so programske enote med seboj tako vsebinsko in produkcijsko povezane, da bi vsakršna delitev programskih enot po področjih (uprizoritvene, glasbene, vizualne ali intermedijske umetnosti), po mnenju prijavitelja, pomenila poseg v programsko strukturo, zaradi česar ne bi bila razvidna osnovna konceptualna ideja celotnega prijavljenega programa. To pomeni, da povezanost programskih enot v smiselno celoto ne omogoča razvrščanja programskih enot na osnovno in druga področja. Prijavitelji programov se lahko prijavljajo na to področje izključno kot na osnovno področje. Na to razpisno področje se ni mogoče prijaviti kot na drugo področje. **Programski sklop regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci.

**3.8. Področje H. kulturno-umetnostna vzgoja** obsega izvajanje programov kulturno – umetnostne vzgoje za otroke in mlade do 29. leta na vseh področjih umetnosti z namenom povečanja dostopnosti do kakovostnih in raznolikih kulturnih vsebin s poudarkom na povezovanju vzgojno – izobraževanih in kulturnih ustanov ter vključevanju ranljivih skupin. Dejavnosti na področju kulturno – umetnostne vzgoje zajemajo spremljevalne aktivnosti umetniških dogodkov (delavnice, vodstva, pogovori,…), ki udeleženkam in udeležencem omogočajo spoznavanje umetnosti, umetnic in umetnikov, podoživljanje umetniške izkušnje ter spodbujajo ustvarjalnost skozi aktivno udeležbo. Umetnine/umetniška dela so simbolne upodobitve eksistencialno ključnih življenjskih izkušenj v različnih umetniških jezikih, ki jih zaznamujejo ustvarjalnost, domišljija in igrivost upodabljanja, omogočajo pomembno izkustveno, induktivno in hermenevtično spoznavanje sebe in upodobljenega sveta. Torej je vloga kulturno umetnostne vzgoje v tem, da oblikuje skupni in moralni čut, duhovni razvoj, vživljanje vase in druge ter svetove, ki jih še ne razumemo ali doživljamo sami. Dejavnost mora imeti razvidno ustrezno pedagoško didaktično zasnovo za predvidene ciljne skupine in opredeljene načine nagovarjanja in promocije programa v teh skupinah**. Na področje kulturno – umetnostne vzgoje se je možno prijaviti samo kot na drugo razpisno področje.** Na to področje **ne sodijo** izobraževalne aktivnosti/usposabljanje mladih profesionalnih umetnic in umetnikov ter produkcije umetniških dogodkov.

**3.9. Področje I. mladike - prvi programi** se nanaša na uprizoritvene, glasbene, vizualne, intermedijske in literarne programe, ki jih bodo v obdobju 2024-2027 izvedle nevladne organizacije na področju kulture, ki so bile ustanovljene v zadnjih desetih letih (od 1. 1. 2013 do danes). Prednostno bodo sofinancirani tisti izvajalci kulturnih programov, ki bodo v pripravo in izvedbo programa vključevali večje število mladih umetnic in umetnikov, ki niso starejši od 35 let (do dneva oddaje prijave ne dosegajo 36. rojstnega dne). Programski sklop **produkcija** zajema programske enote, ki bodo premierno izvedene v obdobju od 2024 do 2027. Programski sklop **postprodukcija** zajema programske enote, ki so primerne za ponovno izvedbo v obdobju od 2024 do 2027, in sicer zaradi svoje kakovosti, odziva publike, predstavitve kulturne produkcije MOL ipd. Programski sklop **koprodukcija** zajema programske enote, ki bodo izvedene v obdobju od 2024 do 2027 v sodelovanju z drugimi izvajalci. Programski sklop **festival** zajema pripravo in izvedbo festivala v obdobju od 2024 do 2027. Programski sklop **koncertni cikel** obsega najmanj 3 koncerte. Programski sklop **literarne prireditve, promocija literarne ustvarjalnosti, spodbujanje bralne kulture, srečanja s knjižnimi avtoricami in avtorji, izdaja literarnih del** se nanaša na literarne programe, ki bodo izvedeni v obdobju od 2024-2027. Programski sklop **mednarodno sodelovanje** zajema predstavitev mladih ljubljanskih umetnikov in umetnic v tujini. Programski sklop **regionalno sodelovanje** zajema izvedbo programa na območju LUR v sodelovanju z lokalnimi kulturnimi organizacijami oz. izvajalci. Prijavitelji programov se lahko prijavijo na **to področje izključno kot na osnovno področje**. Prispele vloge posameznih prijaviteljev bodo ocenjevale strokovne komisije za področje, ki ga bodo prijavitelji navedli v svojih prijavah.

**4. Cilji razpisa**

MOL bo programe na vseh razpisnih področjih v obdobju od 2024 do 2027 podpiral v skladu z naslednjimi dolgoročnimi cilji razvoja kulture v MOL:

* spodbujanje ustvarjalnosti na vseh področjih umetnosti in kulture z namenom, da se kulturna ponudba v MOL razvija po kriterijih vrhunskosti in raznovrstnosti,
* zagotavljanje večje dostopnosti in raznovrstnosti javnih kulturnih dobrin za vse prebivalke in prebivalce ter obiskovalke in obiskovalce MOL ter Ljubljanske urbane regije,
* zagotavljanje pogojev, da se bodo nevladne organizacije in druge ustanove ter posameznice in posamezniki, ki delujejo na področju kulture, razvijali ter prispevali k večji kakovosti kulturne ponudbe v MOL in Ljubljanski urbani regiji,
* podpora poklicnim nevladnim kulturnim organizacijam na območju MOL,
* podpiranje kakovostnih programov, ki so pomembni za splošni kulturni razvoj MOL in promocijo v tujini,
* podpora celovitim programom spodbujanja branja v kontekstu naziva Unescovo mesto literature,
* povečanje števila mladih umetnic in umetnikov v izvedbi javnih kulturnih programov z namenom pridobivanja izkušenj in uveljavitve na ustvarjalnem področju,
* omogočanje nevladnim kulturnim organizacijam, ki so jih ustanovili mladi umetniki in umetnice ter kulturni delavci in delavke, da preidejo v sistem stabilnega, večletnega sofinanciranja iz proračuna MOL,
* spodbujanje partnerskega sodelovanja med različnimi deležniki na področju kulture,
* povečanje projektov kulturno-umetnostne vzgoje z namenom vzgoje in pridobivanja občinstva.

**5. Pomen izrazov in upravičenost stroškov**

**Nevladna kulturna organizacija za namen tega razpisa je** društvo, ustanova, zavod ali zadruga s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, in ki izpolnjuje naslednje pogoje, skladno z Zakonom o nevladnih organizacijah (Uradni list RS, št. 21/18):

* ima sedež v Mestni občini Ljubljana,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica.

**Javni kulturni program** je po vsebini, zasnovi in obsegu zaključena celota programskih enot, ki jo bodo prijavitelji v javnem interesu izvedli v obdobju od 2024 do 2027, in sicer v skladu s prijavljenim terminskim planom.

**Programska enota** je posamična kulturna aktivnost na razpisnih področjih, ki je predstavljena javnosti kot zaključena samostojna celota: gledališka predstava, koncert, razstava, delavnica, vodstvo, pogovor ipd.

**Festival** je po zasnovi in vsebini povezan ciklus prireditev, ki trajajo najmanj tri dni in obsegajo najmanj 10 kulturnih dogodkov.

**Prijavitelj** programa je nevladna kulturna organizacija, ki je odgovorna za izvedbo programa (izvajalec programa, v primeru uvrstitve v sofinanciranje ). Izbrani izvajalec programa bo v pogodbi naveden kot pogodbena stranka. Prijavitelj lahko prijavi program le na enem razpisnem področju kot osnovnem programskem področju. Poleg osnovnega programskega področja lahko prijavitelj v razpisnem obrazcu navede tudi druga programska področja, ki sodijo v okvir drugih razpisnih področij, razen na področjih E. literarne prireditve, b. podpodročje literarni festival, F. podporni kulturni programi, G. transdisciplinarni kulturni programi in I. mladike - prvi programi. Področje H. kulturno-umetnostna vzgoja je možno prijaviti samo kot drugo programsko področje.

**Osnovno programsko področje** je tisto razpisno področje, ki po mnenju prijavitelja v največji meri opredeljuje kulturno dejavnost, ki jo izvaja, in sicer po obsegu in vrsti dejavnosti.

**Druga razpisna področja** so razpisna področja, ki jih lahko prijavitelj, ob izpolnjevanju splošnih in posebnih pogojev na osnovnem razpisnem področju, vključi v svoj program.

**Ljubljanska urbana regija (LUR)** obsega naslednje občine: Mestna občina Ljubljana, Občina Borovnica, Občina Brezovica, Občina Dobrepolje, Občina Dobrova - Polhov Gradec, Občina Dol pri Ljubljani, Občina Domžale, Občina Grosuplje, Občina Horjul, Občina Ig, Občina Ivančna Gorica, Občina Kamnik, Občina Komenda, Občina Litija, Občina Logatec, Občina Log – Dragomer, Občina Lukovica, Občina Medvode, Občina Mengeš, Občina Moravče, Občina Škofljica, Občina Šmartno pri Litiji, Občina Trzin, Občina Velike Lašče, Občina Vodice in Občina Vrhnika.

**Upravičeni stroški** za izvedbo programa:

* splošni stroški delovanja (stroški, ki se jih ne da vezati le na izvedbo programa: najemnina, elektrika, ogrevanje, telefon,…),
* stroški dela (plače zaposlenih, pogodbeno delo, avtorski honorarji, delo študentov in dijakov, prostovoljno delo,…),
* programski materialni stroški (stroški, povezani z izvedbo programa: stroški materiala, potni stroški, stroški bivanja, stroški promocije, stroški storitev…),
* stroški nakupa opreme in investicijskega vzdrževanja, ki so vezani na izvedbo programa.

Upravičeni stroški, ki jih sofinancira MOL, morajo biti navedeni v razpisni prijavi prijavitelja in so:

* nujno potrebni za uspešno izvedbo programa in so vezani izključno na izvedbo programa,
* opredeljeni v prijavi prijavitelja,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili,
* niso in jih ne bodo istočasno financirali drugi sofinancerji programa.

**Finančna uravnoteženost** programa pomeni:

* uravnoteženost upravičenih stroškov programa z njegovimi obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

Celotna vrednost programa obsega vse načrtovane odhodke.

**6. Splošni pogoji za sodelovanje na razpisu**

Upravičenci do sredstev:

Na razpis se lahko kot prijavitelji programov prijavijo le nevladne kulturne organizacije, ki izpolnjujejo naslednje splošne pogoje:

1. da bodo izvedli prijavljeni program v obdobju od 2024 do 2027 na območju MOL (razen programskih enot v okviru mednarodnega in regionalnega sodelovanja) (obvezna priloga Obrazec 2),
2. da so najmanj tri leta registrirani za opravljanje kulturne dejavnosti za razpisno področje, na katerega se prijavljajo in imajo sedež na območju MOL (obvezna priloga Obrazec 2),
3. da so v zadnjih treh letih uspešno izvedli program oziroma projekte, ki jih je strokovna javnost pozitivno ocenila (obvezno dokazilo – izbor največ treh medijskih objav (kritike, recenzije), iz katerih sta razvidni prepoznavnost in uveljavljenost prijavitelja v strokovni javnosti v obdobju 2020-2023 (brez najav in vabil)),
4. da bodo zagotovili prostorske pogoje za pripravo in izvedbo predlaganega programa (obvezna priloga Obrazec 2),
5. da zaprošeni znesek letnega sofinanciranja za program ne presega 70% celotne predvidene vrednosti prijavljenega programa na osnovnem področju in hkrati ne presega:
	* 180.000,00 EUR na področju A. uprizoritvene umetnosti,
	* 100.000,00 EUR na področju B. glasbene umetnosti,
	* 80.000,00 EUR na področju C. vizualne umetnosti,
	* 60.000,00 EUR na področju D. intermedijske umetnosti,
	* 30.000,00 EUR na področju E., na podpodročju a. spodbujanje bralne kulture,
	* 50.000,00 EUR na področju E., na podpodročju b. literarni festival,
	* 45.000,00 EUR na področju F. podporni kulturni programi,
	* 80.000,00 EUR na področju G. transdisciplinarni kulturni programi,
	* 15.000,00 EUR na področju I. mladike - prvi programi.
6. da bodo v primeru doseženega dogovora z MOL brezplačno izvedli ponovitev izbrane programske enote na eni izmed javnih prireditev MOL, pri čemer bo MOL krila morebitne dodatne materialne stroške, ki bi pri tem nastali (obvezna priloga Obrazec 2),
7. da imajo delujočo spletno stran/delujoč profil na družbenih omrežjih, ki vsebuje najmanj osnovne podatke o izvajalcu programa in njegovih tekočih programskih aktivnostih (obvezna priloga Obrazec 2),
8. da so izpolnili vse svoje pogodbene obveznosti do MOL (obvezna priloga Obrazec 2),
9. da na dan zaključka razpisnega roka nimajo blokiranega transakcijskega računa (obvezna priloga Obrazec 2),
10. da dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja (Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in 141/22), določbami Splošne evropske uredbe o varovanju osebnih podatkov (Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo, 177/20 in 163/22 – ZVOP-2)) oziroma veljavnimi predpisi, ki urejajo področje varstva osebnih podatkov (obvezna priloga Obrazec 2),
11. da se strinjajo s pogoji, kriteriji in razpisno dokumentacijo (obvezna priloga Obrazec 2).

Za področje I. mladike - prvi programi veljajo vsi zgoraj navedeni pogoji, razen drugega (2.) pogoja. Namesto tega pogoja velja za področje I. Mladike - prvi programi naslednji pogoj:

* na to razpisno področje se lahko prijavijo le tiste nevladne kulturne organizacije, ki so registrirane za opravljanje kulturne dejavnosti in so bile ustanovljene v zadnjih desetih letih (od 1. 1. 2013 do danes) ter imajo sedež na območju MOL (obvezna priloga Obrazec 2).

**7. Posebni pogoji za sodelovanje na razpisu**

**7.1. Upravičenci do sredstev:**

Na razpis se lahko prijavijo le nevladne kulturne organizacije (upravičene osebe), ki izpolnjujejo naslednje posebne pogoje:

**1) na področju A. uprizoritvene umetnosti** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 10 programskih enot v okviru programskih sklopov iz točke 2 Programski sklopi;

**2) na področju B. glasbene umetnosti** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 10 programskih enot v okviru programskih sklopov iz točke 2 Programski sklopi;

**3) na področju C. vizualne umetnosti** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 10 programskih enot v okviru programskih sklopov iz točke 2 Programski sklopi;

**4) na področju D. intermedijske umetnosti** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 10 programskih enot v okviru programskih sklopov iz točke 2 Programski sklopi;

**5)** **na področju E. literarni programi a) podpodročje spodbujanje bralne kulture** se lahko prijavijo le prijavitelji programov, ki so v obdobju od 2020 do 2023:

- organizirali vsaj 10 javnosti dostopnih programskih enot na področju literarnih prireditev ali spodbujanja bralne kulture;

**6) na področju E. literarni programi b) podpodročje literarni festival** se lahko prijavijo le prijavitelji programov, ki so v obdobju od 2020 do 2023:

* letno v Ljubljani izvedli literarni festival z mednarodno udeležbo, ki je obsegal najmanj deset (10) festivalskih dogodkov;

**7) na področju F. podporni programi** se lahko prijavijo le prijavitelji programov, ki so v obdobju od 2020 do 2023:

* na svoji spletni strani omogočali uporabnikom dostop do informacij na enem izmed razpisnih področij (uprizoritvene, glasbene, vizualne ali intermedijske umetnosti) in hkrati izvedli najmanj 5 dogodkov v obliki izobraževanj, delavnic, seminarjev, posvetov ali predavanj;

**8) na področju G. transdisciplinarni kulturni programi** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 10 programskih enot v okviru programskih sklopov iz točke 2 Programski sklopi;

**9) na področju H. kulturno–umetnostna vzgoja** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 5 programskih enot kulturno–umetnostne vzgoje na enem izmed področij umetnosti.

**10) na področju I. mladike – prvi programi** se lahko prijavijo le prijavitelji programov, ki so v obdobju od 2020 do 2023 izvedli najmanj:

* 3 programske enote v okviru programskih sklopov iz točke 2 Programski sklopi.

**7.2.** Za sofinanciranje programa ne morejo kandidirati tisti prijavitelji, ki imajo omejitve poslovanja na podlagi Zakona o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo, 158/20, 3/22 – ZDeb in 16/23 – ZZPri)).

**7.3**. Izpolnjevanje razpisnih pogojev:

MOL lahko v primeru naknadne ugotovitve o neizpolnjevanju pogojev in po že izdani dokončni odločbi o izboru programa spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogodbenih obveznosti (nerealizacija programa) v tekočem pogodbenem letu razveže že sklenjeno pogodbo, v primeru že izplačanih sredstev pa zahteva povračilo sredstev z zakonitimi zamudnimi obrestmi od dneva prejetja sredstev do dneva vračila.

Prijavitelj, s katerim bo sklenjena pogodba o sofinanciranju programa v obdobju od 2024 do 2027, bo lahko predlagal spremembo pogodbe le zaradi naslednjih spremenjenih okoliščin na svoji strani:

* sprememba roka izvedbe posameznih programskih enot,
* sprememba naslova ali vsebine (vključno z zasedbo) programske enote,
* sprememba prizorišča izvedbe posamezne programske enote,
* sprememba prijavljene finančne konstrukcije programske enote.

**8. Splošni razpisni kriteriji**

**8.1.** Splošni razpisni kriteriji(najvišje možno število dodeljenih točk je 70):

|  |  |  |
| --- | --- | --- |
| 1. | kakovost, izvirnost in aktualnost prijavljenega programa 2024-2027 (vsebinska zaokroženost programa v koherentno umetniško celoto, iz katere je razvidna osnovna ideja programskega koncepta)(neustrezno – 0 točk; slabo – 3 točke; zadovoljivo – 6 točk; dobro – 12 točk, odlično – 20 točk) | do 20 točk |
| 2. | ocena kakovosti in uspešnosti izvedbe programa v obdobju od 2020 do 2023 (pozitiven odziv strokovne javnosti in občinstva, odmevnost v medijih, število nagrad)(neustrezno – 0 točk; slabo – 2 točki; zadovoljivo – 4 točke; dobro – 6 točk; odlično – 10 točk) | do 10 točk |
| 3. | strokovne in umetniške reference prijavitelja ter ustvarjalk in ustvarjalcev (avtoric/avtorjev) prijavljenega programa 2024-2027 na osnovnem področju(brez referenc – 0 točk; manj referenčne – 4 točke; referenčne – 7 točk; presežne – 10 točk) | do 10 točk |
| 4. | finančna uravnoteženost prijavljenega programa (realno finančno ovrednoten program glede na njegov obseg in vsebino)(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 8 točk) | do 8 točk |
| 5. | strategija razvoja občinstva (premišljen načrt, ki definira načine nagovarjanja in kontinuiranega razvoja občinstva ter promocije programa)(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 8 točk) | do 8 točk |
| 6. | prispevek k raznolikosti kulturne ponudbe in prepoznavnosti Ljubljane kot mesta kulture v slovenskem in mednarodnem prostoru(neustrezno – 0 točk; slabo – 1 točka; zadovoljivo – 2 točki; dobro – 3 točke, odlično – 5 točk) | do 5 točk |
| 7. | predvidena cenovna in fizična dostopnost programa ter spletna dostopnost informacij o programu(neustrezno – 0 točk; zadovoljivo – 1 točka; dobro – 2 točki, odlično – 3 točke) | do 3 točke |
| 8. | trajnostna naravnanost programa (večletna produkcijska in finančna vzdržnost), ki vključuje tudi skrb za okoljsko trajnost v vseh fazah priprave in izvedbe programa (neustrezno – 0 točk; zadovoljivo – 1 točka; dobro – 2 točki, odlično – 3 točke) | do 3 točke |
| 9. | izvedba programa v daljšem časovnem obdobju (skozi leto) ali festivala z vsaj desetimi (10) kulturnimi dogodki(neustrezno – 0 točk; zadovoljivo – 1 točka; dobro – 2 točki, odlično – 3 točke) | do 3 točke |

**9. Posebni razpisni kriteriji**

Posebni razpisni kriteriji (najvišje možno število dodeljenih točk je 30):

**9.1.** Na področju A. uprizoritvene umetnosti:

|  |  |  |
| --- | --- | --- |
| 1.p | večje število nastopajočih (igralk/igralcev, plesalk/plesalcev ipd.), ki so vključeni v izvedbo programa*(neustrezno – 0 točk; slabo – 1 točka; zadovoljivo – 3 točke; dobro – 6 točk, odlično – 8 točk)* | do 8 točk |
| 2.p | večje število programskih enot, ki bodo izvedene v obliki koprodukcij z drugimi nevladnimi organizacijami in javnimi zavodi na področju kulture*(neustrezno – 0 točk; slabo – 1 točka; zadovoljivo – 3 točke; dobro – 6 točk, odlično – 8 točk)* | do 8 točk |
| 3.p | večje število ponovitev iz prejšnjih sezon*(neustrezno – 0 točk; slabo – 1 točka; zadovoljivo – 3 točke; dobro – 5 točk, odlično – 6 točk)* | do 6 točk |
| 4.p | večje število programskih enot, ki bodo izvedene v obliki mednarodnih koprodukcij, vključno z gostovanji uveljavljenih tujih izvajalcev*(neustrezno – 0 točk; slabo – 1 točka; zadovoljivo – 2 točki; dobro – 3 točke, odlično – 5 točk)* | do 5 točk |
| 5.p | večje število sodelujočih mladih umetnic in umetnikov do 29 let (režiserk/režiserjev, koreografinj/koreografov, igralk/igralcev, plesalk/plesalcev, …)*(neustrezno – 0 točk; zadovoljivo – 1 točka; dobro – 2 točke, odlično – 3 točke)* | do 3 točke |

**9.2.** Na področju B. glasbene umetnosti:

|  |  |  |
| --- | --- | --- |
| 1.p | v posameznih programskih enotah vključujejo večje število domačih ustvarjalk/ustvarjalcev (skladateljic/skladateljev, avtoric/avtorjev besedil ipd.) in poustvarjalk/poustvarjalcev ter vrhunskih glasbenih ustvarjalk/ustvarjalcev z mednarodnega področja*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 2.p | časovna kontinuiteta programskih aktivnosti skozi vse leto *(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 3.p | uvajajo nove ustvarjalne pristope h glasbenemu izražanju*(neustrezno – 0 točk;; zadovoljivo – 1 točka; dobro – 3 točk odlično – 5 točk)* | do 5 točk |
| 4.p | referenčnost prizorišč izvajanega programa*(neustrezno – 0 točk; zadovoljivo – 1 točka; dobro – 2 točki, odlično – 3 točke)* | do 3 točke |
| 5.p | v program vključujejo pripadnice in pripadnike ranljivih in deprivilegiranih skupin na področju glasbenih umetnosti*(ne vključujejo – 0 točk; deloma vključujejo – 1 točka; zelo vključujejo – 2 točki)* | do 2 točki |

**9.3.** Na področju C. vizualne umetnosti:

|  |  |  |
| --- | --- | --- |
| 1.p | v okviru programa načrtujejo programske enote, ki bodo poudarjale osebne avtorske poetike*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 2.p | večje število programskih enot, ki bodo izvedene v obliki koprodukcij z drugimi nevladnimi organizacijami in javnimi zavodi na področju kulture*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 3.p | načrtujejo programske vsebine, dostopne raznolikim in ranljivim družbenim skupinam, s poudarkom na osebah s posebnimi potrebami*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |

**9.4.** Na področju D. intermedijske umetnosti:

|  |  |  |
| --- | --- | --- |
| 1.p | programi, ki pri umetniški obravnavi aktualnih znanstvenih in tehnoloških procesov, produktov ter z njimi povezanih praks nagovarjajo družbeno in okoljsko relevantne teme*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 2.p | programi z manj uveljavljenimi ali še neuveljavljenimi umetnicami in umetniki ter drugimi deležniki (npr. raziskovalke/raziskovalci ali poklicne sodelavke/sodelavci drugih disciplin), ki na takšen način spodbujajo raznolikost področja intermedijskih umetnosti *(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 3.p | večje število programskih enot, ki bodo izvedene v obliki koprodukcij z drugimi nevladnimi organizacijami in javnimi zavodi na področju kulture *(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |

**9.5.** Na področju E. literarni programi :

a) podpodročje spodbujanje bralne kulture:

|  |  |  |
| --- | --- | --- |
| 1.p | program zagotavlja kontinuiran razvoj spodbujanja bralne kulture v MOL za različne ciljne skupine *(ne zagotavlja – 0 točk; slabo zagotavlja – 4 točke; zadovoljivo zagotavlja – 6 točk; ustrezno zagotavlja – 8 točk, dobro zagotavlja – 12 točk, odlično zagotavlja – 15 točk)* | do 15 točk |
| 2.p | inovativnost in celovitost povezovanja različnih členov knjižne verige*(nejasno – 0 točk; slabo – 2 točki; sprejemljivo – 4 točke; dobro – 6 točk; odlično – 8 točk)* | do 8 točk |
| 3.p | vključevanje in povezovanje z drugimi deležniki na področju *(brez sodelovanj – 0 točk; sodelovanje z do tremi - 3 točke; sodelovanje z do petimi – 5 točk; sodelovanje z več kot petimi – 7 točk)* | do 7 točk |

 b) podpodročje literarni festival:

|  |  |  |
| --- | --- | --- |
| 1.p | načrtujejo večje število sodelujočih referenčnih tujih in domačih avtoric/avtorjev*(do 4 – 3 točke; do 6 – 5 točk, več kot 6 – 10 točk)* | do 10 točk |
| 2.p | načrtujejo inovativne dogodke na področju promocije in spodbujanja branja za različne ciljne skupine*(nejasno – 0 točk; slabo – 3 točke; sprejemljivo – 6 točk; ustrezno - 8; dobro – 12 točk; odlično – 15 točk)* | do 15 točk |
| 3.p | vključevanje in povezovanje z drugimi deležniki na področju *(brez sodelovanj – 0 točk; sodelovanje z do tremi - 2 točki; sodelovanje z več kot tremi – 5 točk)* | do 5 točk |

**9.6**. Na področju F. podporni kulturni programi:

|  |  |  |
| --- | --- | --- |
| 1.p | s svojo dejavnostjo podpirajo izvedbo javnih kulturnih programov in kulturnih projektov večjega števila drugih izvajalcev na območju MOL*(neustrezno – 0 točk; slabo – 1 točka; zadovoljivo – 2 točki; dobro – 5 točk, odlično – 8 točk)* | do 8 točk |
| 2.p | na svoji spletni strani nudijo večje število uporabnih in aktualnih informacij, najmanj z enega izmed naslednjih razpisnih področij: uprizoritvene, glasbene, vizualne ali intermedijske umetnosti*(neustrezno – 0 točk; slabo – 1 točka; zadovoljivo – 2 točki; dobro – 5 točk, odlično – 8 točk)* | do 8 točk |
| 3.p | v okviru svoje redne dejavnosti izvajajo tudi dokumentiranje in arhiviranje ter omogočajo javni dostop do dokumentiranega oziroma arhiviranega gradiva*(neustrezno – 0 točk; slabo – 1 točka; zadovoljivo – 2 točki; dobro – 4 točke, odlično – 6 točk)* | do 6 točk |
| 4.p | zagotavljajo podporo drugim izvajalcem javnih kulturnih programov in projektov v obliki izobraževanj, delavnic, seminarjev in/ali predavanj*(neustrezno – 0 točk; slabo – 1 točka; zadovoljivo – 2 točki; dobro – 3 točke, odlično – 4 točke)* | do 4 točke |
| 5.p | odpirajo prostor za teoretsko in kritiško refleksijo o kulturnem življenju na območju MOL *(neustrezno – 0 točk; slabo – 1 točka; zadovoljivo – 2 točki; dobro – 3 točke, odlično – 4 točke)* | do 4 točke |

**9.7.** Na področju G. transdisciplinarni kulturni programi

|  |  |  |
| --- | --- | --- |
| 1.p | vključevanje večjega števila ustvarjalk in ustvarjalcev iz različnih umetniških področij*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 2.p | smiselno prepletanje različnih umetniških področij in praks*(neustrezno – 0 točk; slabo – 2 točki; zadovoljivo – 4 točke; dobro – 6 točk, odlično – 10 točk)* | do 10 točk |
| 3.p | vključevanje večjega števila umetniških področij:*(do 2 področji – 2 točki; do 3 področja – 3 točke; več kot 3 področja – 5 točk)* | do 5 točk |
| 4.p | partnersko sodelovanje z drugimi nevladnimi organizacijami in javnimi zavodi na področju kulture (koprodukcija ali druge oblike sodelovanja)*(neustrezno – 0 točk; slabo – 1 točka; zadovoljivo – 2 točki; dobro – 3 točke, odlično – 5 točk)* | do 5 točk |

**9.8.** Na področju I. mladike – prvi programi:

|  |  |  |
| --- | --- | --- |
| 1.p | predvidena vključenost večjega števila mladih umetnikov in umetnic, ki niso starejši od 35 let (do dneva oddaje prijave ne dosegajo 36. rojstnega dne)*(mladi niso vključeni – 0 točk; nizka vključenost – 5 točk; zadovoljiva vključenost – 10 točk; dobra vključenost – 15 točk, visoka vključenost – 20 točk)* | do 20 točk |
| 2.p | partnersko sodelovanje z drugimi nevladnimi organizacijami in javnimi zavodi na področju kulture (koprodukcija ali druge oblike sodelovanja)*(neustrezno – 0 točk; slabo – 1 točka; zadovoljivo – 2 točki; dobro – 4 točke, odlično – 7 točk)* | do 7 točk |
| 3.p | v program vključujejo pripadnice in pripadnike ranljivih skupin in/ali obravnavajo teme, ki zadevajo družbeni položaj deprivilegiranih skupin *(neustrezno – 0 točk; slabo – 1 točka;; dobro – 2 točki, odlično – 3 točke)* | do 3 točke |

**10. Drugo razpisno področje**

Strokovne komisije za osnovna področja bodo v obravnavo strokovnim komisijam za druga področja predale vloge, ki bodo na osnovnem področju prejele najmanj 81 točk in za katere bodo ocenile, da so programske enote drugih področij skladne z osnovno konceptualno usmeritvijo prijavljenega programa.

Strokovne komisije ustreznega drugega področja bodo program, ki ga prijavitelj prijavlja na drugo področje, ocenjevale skladno z naslednjimi kriteriji (možnih je 50 točk):

|  |  |  |
| --- | --- | --- |
| 1. | kakovost prijavljenega programa skladno z opisom področja*(neustrezno – 0 točk; slabo – 8 točk; zadovoljivo – 10 točk; ustrezno – 15 točk; dobro – 20 točk, odlično – 25 točk)* | do 25 točk |
| 2. | reference avtoric/avtorjev in izvajalcev prijavljenih programskih enot na drugem razpisnem področju v obdobju 2024-2027*(neustrezno – 0 točk; slabo – 2 točki; zadovoljivo – 4 točke; ustrezno 8 točk, dobro – 10 točk, odlično – 15 točk)* | do 15 točk |
| 3. | reference prijavitelja na drugem razpisnem področju 2020-2023*(brez referenc na področju – 0 točk; manj referenčne – 4 točke; referenčne – 7 točk; presežne – 10 točk)* | do 10 točk |

**11. Uporaba razpisnih kriterijev**

Izbrani bodo tisti programi prijaviteljev, ki bodo v postopku ocenjevanja na podlagi splošnih in posebnih razpisnih kriterijev na osnovnem področju prejeli najmanj 81 točk. Na drugih razpisnih področjih bodo v sofinanciranje sprejeti programi, ki bodo dosegli najmanj 40 točk. Višina odobrenih sredstev za program je odvisna od skupne višine prejetih točk, pri čemer med izbranimi programi prijaviteljev ni primerljivosti glede višine odobrenih sredstev v sorazmerju z višino prejetih točk.

MOL bo v obdobju od 2024 do 2027 sofinanciral na področju A. uprizoritvenih umetnosti predvidoma šestnajst (16), na področju B. glasbenih umetnosti predvidoma štirinajst (14), na področju C. vizualnih umetnosti predvidoma devet (9), na področju D. intermedijskih umetnosti predvidoma pet (5), na področju E. literarni programi a. podpodročje spodbujanje bralne kulture predvidoma dva (2), b. podpodročje literarnih festivalov enega (1), na področju F. podpornih kulturnih programov predvidoma osem (8), na področju G. transdisciplinarnih kulturnih programov predvidoma štiri (4), na področju I. mladike - prvi programi predvidoma tri (3) javne kulturne programe, odvisno od kakovosti prijavljenih programov (glede na dodeljeno število točk) in razpoložljivih sredstev.

**12. Okvirna vrednost sredstev**

Okvirna vrednost vseh razpoložljivih sredstev za programe v letu 2024 znaša 2.500.000,00 EUR. MOL si pridružuje pravico do spremembe okvirne višine sredstev v primeru, da se razpoložljiva sredstva spremenijo v postopku sprejemanja rebalansa proračuna MOL za leto 2024. Višina sredstev za sofinanciranje štiriletnih programov v letih 2025, 2026 in 2027 bo odvisna od dogovorjenega obsega programa za posamezno leto, od višine razpoložljivih sredstev v proračunu MOL v letih 2025, 2026 in 2027, od ocene izvajanja dogovorjenega obsega programa v predhodnem letu in od ocene programa dela in finančnega načrta za posamezno proračunsko leto.

**13. Obdobje za porabo dodeljenih sredstev**

Dodeljena proračunska sredstva za izbrane programe morajo biti porabljena v proračunskih letih 2024, 2025, 2026 in 2027, in sicer do konca tekočega leta. Izbrani prijavitelji programov, s katerimi bo sklenjena štiriletna pogodba, morajo predložiti program dela za naslednje leto najkasneje do 15. novembra v tekočem letu. Na podlagi ovrednotenja le-tega bodo s pogodbeno stranko sklenjeni dodatki k pogodbi v letih 2025, 2026 in 2027.

MOL bo z izbranim prijaviteljem programa sklenil pogodbo o sofinanciranju programa v obdobju od 2024 do 2027.

**14. Razpisni rok**

Razpis se prične 27. 10. 2023 in zaključi 5. 12. 2023.

**15. Razpisna dokumentacija**

Razpisna dokumentacija obsega:

* besedilo javnega razpisa,
* prijavne obrazce od 1 do 8,
* vzorec pogodbe o sofinanciranju programa.

Prijavitelj mora ob prijavi programa na javni razpis priložiti naslednjo dokumentacijo:

* v celoti izpolnjene in podpisane prijavne obrazce za posamezno področje,
* zahtevana obvezna dokazila, navedena pod točko 6: obvezno dokazilo – izbor največ treh medijskih objav (kritike, recenzije), iz katerih sta razvidni prepoznavnost in uveljavljenost prijavitelja v strokovni javnosti v obdobju 2020-2023 (brez najav in vabil), kolikor niso bile oddane v elektronski obliki v spletni aplikaciji,
* izjava koproducenta o naravi in deležih koprodukcijskih vložkov v primeru koprodukcije, kolikor niso bile oddane v elektronski obliki v spletni aplikaciji,
* dokazilo v obliki povabila v primeru mednarodnega sodelovanja, ki se nanaša na predvideno izvedbo posamezne programske enote v tujini, kolikor niso bile oddane v elektronski obliki v spletni aplikaciji.

Prijavitelji naj za dokazovanje referenc in odzivov v strokovni javnosti ne prilagajo natisnjenih spletnih strani, pač pa naj navedejo natančne spletne naslove, ki omogočajo ogled na spletu.

Dokumentacije, ki je priložena vlogi, MOL prijaviteljem ne bo vračala.

**16. Način predložitve in vsebina vlog**

**16.1.** Prijavitelj mora vlogo vnesti v spletno aplikacijo, ki je objavljena na e-naslovu: <http://erazpisisubvencije.ljubljana.si>, povezava do nje pa bo objavljena tudi na spletni strani MOL: [www.ljubljana.si](http://www.ljubljana.si).

Po končanem izpolnjevanju elektronske vloge mora prijavitelj celotno vlogo natisniti, jo lastnoročno podpisati ter žigosati. Natisnjenemu obrazcu mora priložiti vse zahtevane priloge.

Prijavitelj mora izpolnjen prijavni obrazec, ki ga natisne iz spletne aplikacije, z vsemi zahtevanimi prilogami, poslati s priporočeno pošto na naslov: **Mestna občina Ljubljana, Mestni trg 1, 1000 Ljubljana**, in sicer najkasneje do vključno 5. 12. 2023. Za pravočasne bodo štele vloge, ki bodo do vključno tega dne oddane s priporočeno pošto do 24.00 ure. Vloga mora biti poslana kot priporočena pošiljka v zaprti ovojnici z oznako na sprednji strani: »NE ODPIRAJ – VLOGA: KULTURA – PROGRAMI« in z obvezno navedbo osnovnega razpisnega področja (npr. A. UPRIZORITVENE UMETNOSTI, ipd. – odvisno od tega, za katero razpisno področje prijavitelj oddaja vlogo). Na hrbtni strani ovojnice mora biti naveden naziv in naslov prijavitelja.

Vloga mora biti izpolnjena na ustreznih prijavnih obrazcih za posamezno razpisno področje in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Podrobnejša navodila za uporabo spletne aplikacije in izpolnjevanje vlog so objavljena na spletnem naslovu <http://erazpisisubvencije.ljubljana.si/si/pomoc/>.

V primeru tehničnih težav na spletni strani MOL, ki bi pomenile daljše nedelovanje spletne aplikacije in prijave ne bi bilo mogoče oddati na predpisan način, lahko prijavitelj svojo vlogo v celoti izpolni v dokumentu, ki bo objavljen na spletnem naslovu, navedenem v prejšnjem odstavku, in jih MOL pošlje s priporočeno pošiljko tako, kot je opredeljeno v razpisni dokumentaciji. Samo v tem primeru bodo na tak način oddane vloge pravilne in pravočasne in jih bo MOL upoštevala. O morebitnih tehničnih težavah bodo prijavitelji obveščeni na spletni strani MOL.

**16.2.** Dopolnjevanje vlog:

**16.2.1.** Prijavitelj lahko vlogo dopolnjuje v razpisnem roku na način kot velja za pošiljanje vlog, in sicer s priporočeno pošiljko v zaprti ovojnici z oznako na prednji strani: »NE ODPIRAJ – DOPOLNILNA VLOGA: KULTURA« - z obvezno navedbo, na katero vlogo se dopolnitev nanaša.

**16.2.2.** Če bo vloga formalno nepopolna (opredelitev v 17.2. točki), bo prijavitelj pozvan, da jo dopolni. Prijavitelj mora vlogo dopolniti v petih dneh. Če prijavitelj vloge ne dopolni v zahtevanem roku, bo vloga zavržena s sklepom.

**16.3**. Vloge, ki ne bodo poslane v roku in na način, ki je določen v 15. in 16. točki tega besedila razpisa, oziroma ne bodo pravilno opremljene, elektronsko oddane, hkrati pa tudi natisnjene in poslane po pošti s priporočeno pošiljko v predpisanem roku in na predpisan način, bodo zavržene. Zavržene bodo tudi vloge, ki ne bodo podane na prijavnem obrazcu, natisnjenem iz spletne aplikacije. Prav tako bodo zavržene vloge, ki ne bodo vsebovale obveznih prilog ter ne bodo dopolnjene v roku za dopolnitev vloge (nepopolne vloge).

**16.4.** Oddaja vloge pomeni, da se prijavitelj strinja s pogoji in kriteriji razpisa ter razpisno dokumentacijo.

**17. Odpiranje vlog in obveščanje o izidu**

**17.1**. Komisija za odpiranje vlog bo začela odpirati vloge predvidoma 8. 12. 2023.

**17.2.** Za formalno nepopolno se šteje vloga:

- ki ne bo vsebovala obvezne priloge (navedeno v 6. točki besedila tega razpisa): izbor največ treh medijskih objav (kritike, recenzije), iz katerih sta razvidni prepoznavnost in uveljavljenost prijavitelja v strokovni javnosti v obdobju 2020-2023 (brez najav in vabil), v kolikor niso bile oddane v elektronski obliki v spletni aplikaciji,

- ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija.

Za prepozno se šteje vloga, ki ne bo oddana na pošto kot priporočena pošiljka do vključno 5. 12. 2023 do 24.00 ure.

Za neupravičeno osebo se šteje tisti prijavitelj vloge, ki ne izpolnjuje splošnih in posebnih razpisnih pogojev.

MOL bo po odpiranju vlog iz nadaljnjega postopka izločil vsako vlogo prijavitelja, ki je ni vložila upravičena oseba ali ni pravočasna. MOL bo prijavitelje formalno nepopolnih vlog z dopisom pozvala k dopolnitvi.

**17.3.** MOL bo izdala odločbo o odobritvi oziroma zavrnitvi sofinanciranja kulturnega programa.

**18. Uslužbenke in uslužbenci MOL, pristojni za dajanje informacij v zvezi z razpisom**

Zainteresirane osebe lahko dobijo dodatne informacije v zvezi z razpisom vsak ponedeljek med 8.30 in 13. uro, sredo in petek med 8.30 in 12. uro, ob sredah tudi med 13. in 17. uro, pri naslednjih uslužbenkah in uslužbencih MOL:

A. uprizoritvene umetnosti: Dejan Tešović (dejan.tesovic@ljubljana.si, 306 48 39 ),

B. glasbene umetnosti: Vanda Straka Vrhovnik (vanda.straka@ljubljana.si, 306 48 42),

C. vizualne umetnosti: Semira Osmanagić (semira.osmanagic@ljubljana.si, 306 48 65),

D. intermedijske umetnosti: Semira Osmanagić (semira.osmanagic@ljubljana.si, 306 48 65),

E. literarni programi: Saša Ogrizek (sasa.ogrizek@ljubljana.si, 306 48 16),

F. podporni kulturni programi: Davor Buinjac (davor.buinjac@ljubljana.si, 306 48 40),

G. transdisciplinarni kulturni programi: Saša Ogrizek (sasa.ogrizek@ljubljana.si, 306 48 16),

H. kulturno-umetnostna vzgoja: Saša Ogrizek (sasa.ogrizek@ljubljana.si, 306 48 16),

I. mladike - prvi programi: Davor Buinjac (davor.buinjac@ljubljana.si, 306 48 40).

Informativni dan bo v sredo, 8. 11. 2023, ob 13. uri v Mestni hiši na Mestnem trgu 1 v Ljubljani.

**MESTNA OBČINA LJUBLJANA**